Projects by Sadguru Group Builders & Devlopers in Navi-mumbai - Roofandfloor from The Hindu Group
Navi-mumbai/Navi-mumbai Builders/Sadguru Group Builders & Devlopers/ Aan die woord - Vyf vrae aan Wilna Adriaanse - Afrikaans.com
Vyf vrae aan Wilna Adriaanse
Wilna Adriaanse se eerste boek, Die wingerd sal weer bot, is in 2000 onder die skuilnaam Wilmine Burger uitgegee. Daarna het sy nog drie boeke onder hierdie skuilnaam gepubliseer. Een daarvan, ŉ Heildronk op die liefde, is in 2003 met die ATKV-prys vir die beste liefdesroman bekroon. In 2009 word haar twaalfde roman, Die boek van Ester, ook met ŉ ATKV-Woordveertjie as beste liefdesroman bekroon. Wilna se outobiografiese roman, ŉ Klein lewe (2012) het voortgespruit uit die MA-graad in kreatiewe skryfwerk wat sy aan die Universiteit van Kaapstad behaal het. Eindspel is haar sestiende boek, en volg op Dubbelspel (2014).
Wilna en haar man Deon pendel die afgelope vyf jaar tussen Stellenbosch en ŉ klein dorpie in Botswana waar Deon werk. Wilna vertel dat die pendelry haar geleer het om op verskillende plekke te skryf, ook op vliegtuie en lughawens.
Hoe lank skryf jy al? En hoe het jy begin skryf??
Om te skryf was ’n nuwejaarsvoorneme wat ek middernag op 31 Desember 1999 in die Switserse Alpe geneem het. Op daardie stadium het ek gedink daar is net hierdie een romantiese storietjie wat ek wil skryf. Daarom het ek dit toe onder ’n skuilnaam geskryf. Ek het gedink as dit ooit gepubliseer word, wil ek nie hê die mense moet my vra of ek nou ’n skrywer wil word nie.
Waaroor gaan Eindspel, en hoe sluit dit aan by Dubbelspel?
In Dubbelspel leer ken die leser die twee hoofkarakters, Ellie McKenna, ’n vrouespeurder, en Nick Malherbe, ’n lid van Interpol. Sowel Ellie as Nick is betrokke by ’n koverte operasie. Hulle ontmoet terwyl albei vir ’n bekende Italiaanse sakeman, Enzio Allegretti, in Kaapstad werk. Nick as die familie se sekuriteitshoof, en Ellie as die veiligheidswag vir Allegretti se jong vriendin, Clara Veldman. Sy is ’n familielid van die Kaapse bendebaas, Nazeem Williams.
Ellie werk onder moeilike omstandighede, want haar pa, wat ook in die polisie was, is so pas by ’n padblokkade doodgeskiet. Al wat sy eintlik wil doen is om haar pa se moordenaars op te spoor. Haar werk behels die ondersoek na die verskillende bendes en misdaadkartelle in Suid-Afrika, en vermoed een van die groepe kan dalk vir haar pa se moord verantwoordelik wees.
Eindspel begin met Ellie wat op ’n klein plattelandse dorpie woon terwyl sy probeer herstel van beserings wat sy in Dubbelspel opgedoen het. Daar gebeur egter iets in Kaapstad, en sy word teruggetrek in die Kaapse onderwêreld se web van misdaad en intrige. Sy en Nick Malherbe beland weer saam, maar amper ook teenoor mekaar in ’n nuwe saak.
Dubbelspel was jou eerste spanningsroman. Hoe het dit gebeur? En waar het die idee ontstaan?
Dubbelspel en Eindspel het eintlik maar net soos al my ander boeke ontstaan met ŉ karakter wat haarself by my kom aanmeld het. Al my boeke tot dusver het met ŉ karakter begin, en terwyl ek dan die karakter begin ondersoek, ontvou die storie.
Jy het ŉ graad in kreatiewe skryfkuns. Was skryf daarna makliker?
Nee, dit was nie makliker nie, want toe was ek meer bewus van die slaggate. Ek het ook geleer dat minder dikwels eintlik meer is, en dat ’n mens iets byvoorbeeld met minder woorde kan beskryf, mits jy jou woorde goed kies. Dit verg nogal baie dinkwerk.
Jy het nou al oor ŉ wye spektrum geskryf: van liefdesverhale tot spanning en ŉ outobiografiese roman. Wat is die moeilikste?
Die boek waaraan mens op daardie oomblik werk, is altyd die moeilikste! Elke genre het sy eie uitdagings. In ’n liefdesverhaal is dit gewoonlik van baie vroeg af duidelik wie by wie gaan uitkom. Die uitdaging lê daarin om die leser steeds nuuskierig te maak en geïnteresseerd te hou tot aan die einde.
Spanningsverhale het weer soveel verskillende drade wat gespan moet word, dat dit ’n hele nuwe denkproses verg. Op die oomblik is dit ’n lekker nuwe uitdaging vir my.
Die beste skryfraad wat jy ooit gekry het?
As jy nie self van jou storie hou nie, kan jy nie verwag die lesers gaan daarvan hou nie. Skryf dus vir jouself. Dis harde werk en verg toewyding en baie alleenure. Wees voorbereid daarop.
Erika Terblanche – Wilna Adriaanse op LitNet.
Eindspel deur Wilna Adriaanse op Netwerk24.
Wilna Adriaanse en Lerina Erasmus (skrywer van Die Leliemoordenaar) gesels met Deborah Steinmair oor hulle jongste romans. Opgeneem tydens die Skrywersfees van die US Woordfees.
Wilna gesels in RSG se Skrywers en Boeke oor ŉ Klein Lewe (08/08/2012) en Dubbelspel (02/07/2014)
Plonks! ‘n Nataniël-storie om jou dag op te kikker